Elever fra flere forskellige skoler i Frederikshavn Kommune valgte mandag at strejke fra undervisning og i stedet bruge dagen på at demonstrere. Op mod 200 skolebørn mødte op til demonstrationen på Rådhuspladsen i Frederikshavn. Eleverne er utilfredse med, at de går glip af undervisning, hvis der bliver lockout. Kommunernes Landsforening har varslet lockout af skolelærerne, fordi der er stor uenighed om den nye overenskomst. Hvis ikke der findes en løsning, står folkeskoleleverne uden undervisning fra 1. april. Det er to elever fra 9. klasse på Frydenstrandskolen i Frederikshavn, som har taget initiativet til demonstrationen. - Vi risikerer, at vi ikke kan tage vores afgangseksamen. Men også de små elever bliver ramt, for de kommer til at mangle pasningsmuligheder, og det går jo også i sidste ende ud over forældrene, siger en af initiativtagerne til demonstrationen, Stine Juul Christensen. Demonstrationen foregik både mandag morgen og om eftermiddagen.

Referat:
Omkring 200 skolebørn i Frederikshavn strejkede mandag for at demonstrere mod den varslede lockout af skolelærerne.